Is sy die wêreld se oudste?Julia Colque. Foto: AP Photo/Juan Karita Julia Flores Colque vier binnekort haar 118de verjaardag en dit maak haar moontlik die oudste persoon ter wêreld. Colque het in haar leeftyd al twee wêreldoorloë en ook revolusies in haar tuisland, Bolivië, beleef en boonop gesien hoe die dorpie waar sy woon, Sacaba, gegroei het van 3 000 mense tot ŉ stad van meer as 175 000 mense. Volgens Colque se nasionale identiteitskaart is sy op 26 Oktober 1900 gebore in ŉ mynkamp in die berge in Bolivië. Julia Colque. Foto: AP Photo/Juan Karita Kort duskant 118 is Colque moontlik die oudste mens ter wêreld, maar volgens die Guiness World Records-organisasie het hulle nog nie ŉ aansoek ontvang om haar as sulks te verklaar nie. Dit lyk ook nie asof Colque regtig omgee dat sy nie in dié rekordboek opgeteken is nie en sê sy het nog nooit eers daarvan gehoor nie. Colque geniet dit om tyd deur te bring met haar honde, katte en ŉ hoender. Sy is helder van verstand en vol lewe. Sy is nooit getroud nie en het ook nie kinders nie. Julia Colque. Foto: AP Photo/Juan Karita Geboortesertifikate is eers van 1940 in Bolivië uitgereik en geboortes is voor dit geregistreer met doopsertifikate wat deur Rooms-Katolieke priesters uitgereik is. Colque se nasionale identiteitskaart is egter deur die regering in Bolivië gesertifiseer. Die burgemeester van Sacaba het Colque as ŉ “lewende erfenis” verklaar. Te danke hieraan is haar huis opgegradeer. Nabi Tajima, die wêreld se vorige oudste persoon, ŉ 117-jarige vrou van Japan, is vroeër vanjaar dood. Sy is op 4 Augustus 1900 gebore.